**Česť, slušnosť, vychovanosť a charakter sa kúpiť nedajú** (Diskusný vstup Petra Lukeša)

**Vážené dámy, vážení páni, milí priatelia,**

je to pre mňa ČESŤ vystúpiť na takomto fóre a byť jedným z hostí, z ktorých každého si špeciálne vážim... Nikdy som sa nepovažoval za človeka, ktorý by mal kázať iným a prednášať o morálke – aj keď prednášaním som sa kedysi živil, na katedre informatiky...a vraj mi to išlo celkom dobre☺ Hovoriť o CTI, SLUŠNOSTI a CHARAKTERE, to už ale nie je len tak, to už je celkom vážna vec...

Viete čo je zaujímavé? Že dnes nájdete STOVKY, TISÍCKY kníh o tom, ako uspieť v biznise, je tu obrovský pretlak motivačnej literatúry, ktorá vám hovorí čo robiť...ale neviem či som videl v poslednom čase aspoň jednu knihu, ktorá by motivovala biznismenov k slušnosti...k takej tej JEDNODUCHEJ SLUŠNOSTI...

Pretože ono to je v podstate veľmi jednoduché...Ja celkovo rád hovorievam, že život je vlastne VEĽMI JEDNODUCHÝ, že v ňom ide o pár základných princípov...A aj preto, keď som sa zamyslel nad tým, čo povedať k téme slušnosť v biznise, uvedomil som si, že najlepšie bude pomenovať niekoľko základných pravidiel, ktorými sa JA v biznise, ale aj v súkromí RIADIM. Žiadne veľké poučky, žiadne vznešené posolstvá z učebníc...

Keď hovorím o slušnosti, mal by som povedať niečo o tom, KDEVŠADE si ja potrpím na slušnosť a aké rôzne podoby a tváre má v živote slušnosť TAK, AKO JU CHÁPEM JA.

Som biznismen, a budem teda hovoriť o slušnosti v biznise, aj keď sú to podľa mňa len veľmi ťažko oddeliteľné veci. Neviem si predstaviť byť hodnotový slušný človek a v biznise sa správať úplne bezcharakterne...

DNESSASLUŠNOSŤ VEĽMI NENOSÍ, veľa ľudí má pocit, že ak budú slušní, získajú menej, alebo budú pozadu, alebo ich to nejakým iným spôsobom o niečo pripraví, alebo znevýhodní...ľudia majú pocit, že vždy existuje nejaká iná, efektívnejšia skratka, alebo prešmyčka...a pritom opak je pravdou. Ak ste slušní, získavate VEĽMI VEĽA a máte kopec výhod. Čo môžete získať, ak budete žiť SLUŠNE?

* Okrem iného napríklad dobrý pocit ZO SEBA. Ak niečo v získate slušným spôsobom, máte z toho jednoducho úplne iný pocit, ako človek, ktorý robí veci, ako sa hovorí, „na hulváta“.
* Slušnosťou získavam aj dôveru u ľudí, ktorí chápu veci podobne alebo na ktorých mi záleží, a to vôbec nie je málo.
* Slušnosť totiž otvára dvere na správnych miestach. Aj keď vás nemajú radi, ak ste slušní, musia vás rešpektovať.
* Ak žijete hodnotovo, slušne a dobre, nedávate neprajníkom zámienky na útok proti vám, nie ste vydierateľní, nemusíte žiť v strachu a napätí, že raz to možno niekto použije proti vám.
* A je veľmi fajn, nežiť v strese...Ja navyše využívam energiu na nápady, na vlastné biznisové myšlienky, inšpiratívne veci....Nemíňam ju na rozmýšľanie o tom, ako niekoho oklamať alebo dobehnúť. A potom sa niet čo diviť, že mám energie na rozdávanie☺ Jednoducho využívam ju správnym spôsobom.
* V živote totiž neexistujú skratky, niektoré veci sa jednoducho nedajú obísť ani predbehnúť. Veci si jednoducho treba odmakať, odtrpieť, je potrebné mať trpezlivosť...čo je mimochodom jedna z najdôležitejších vlastností v biznise. Ja verím na šťastie v biznise....ale po tvrdej poctivej práci....Ak idete slušne, poctivo, krok po kroku, trpezlivo za svojim cieľom, určite ho dosiahnete.
* Keď hovorím o slušnosti, nemám na mysli len slušnosť k ľuďom, ale pre mňa je dôležité aj okolie, prostredie, v ktorom žijem a podnikám. Žijem v tomto meste, a chcem byť k nemu slušný. A nielen k mestu, ale aj k životnému prostrediu. Aj preto napríklad, keď som staval Central, nechcel som vystavať megalomanskú stavbu, ktorá by špatila tvár Bratislavy, hlavne nech ja na nej zarobím....ale chcel som postaviť niečo, okolo čoho budem chodiť rád, chcel som modernú nízkoenergetickú budovu, chcel som aby bola zelená...A som rád že dnes sa za Central nemusím hanbiť...
* Viete ale čo je podľa mňa absolútne najdôležitejšie, a čo je pre mňa absolútne MUST v biznise? Držať slovo. Jednoduché, ale v dnešnej dobe zároveň tak veľmi vzácne pravidlo slušnosti, ktoré by nám podnikateľom mali všetkým vytetovať na zápästie. Slušní ľudia držia slovo. Nič viac a nič menej. Pre biznismena je jeho slovo posvätné...
* A ja som vám v úvode môjho príspevku sľúbil, že nebudem hovoriť dlho, a slovo teda musím držať...
* Preto už len jedna dôležitá vec na záver. Sedíme tu mnohí úspešní ľudia, ľudia, ktorí veľa dokázali, a zarobili pri tom aj nejaké tie peniaze...Ale je jedna vec týkajúca sa peňazí, ktorú človek NAPLNO pochopí až keď zarobí veľa a môže si kúpiť všetko...a tou vecou je, že to najdôležitejšie si aj tak nekúpite...Že je úplne jedno, koľko máte firiem a koľko máte peňazí...že na konci dňa je aj tak najdôležitejšie mať zo seba dobrý pocit – tým som tuším svoj zoznam dnes aj začínal.

A ja som presvedčený, že skutočne dobrý pocit zo seba môže mať len niekto, kto nerezignoval na česť, slušnosť a charakter...tak v biznise, ako aj v súkromí.

Ďakujem vám veľmi pekne za pozornosť.